‘ทวีฉัตร’โชว์ถือหุ้นNNCL20%
“ทวีฉัตร” โผล่ถือหุ้นใหญ่อันดับ 2 ของ NNCL 20%
19 มิ.ย. 2555

“ทวีฉัตร” โผล่ถือหุ้นใหญ่อันดับ 2 ของ NNCL 20% 
นายนิพิฐ อรุณวงษ์ ณ อยุธยา กรรมการผู้จัดการ บริษัท นวนคร (NNCL) กล่าวว่า นายทวีฉัตร จุฬางกูร เป็นนักลงทุนมีชื่อเสียง การเข้ามาถือหุ้น NNCL มองว่าเป็นหุ้นที่มีอนาคตดี มีการจ่ายเงินปันผลติดต่อกันในช่วง 7 ปีที่เข้ามาบริหาร ยกเว้นปีที่ผ่านมาที่ประสบปัญหาน้ำท่วม 
“คุณทวีฉัตรถือหุ้น 20% ได้มีการคุยกันแล้ว ผมว่าเป็นเรื่องดีที่เข้ามาถือหุ้น เพราะเป็นนักลงทุนที่มีชื่อเสียง ที่ผ่านมาได้เชิญมาดูการทำงาน เบื้องต้นถ้ามีอะไรร่วมกันได้ก็จะทำ” 
การจะถือหุ้นเพิ่มหรือไม่นั้นขึ้นอยู่กับนายทวีฉัตร ส่วนที่ภาพ NNCL เป็นหุ้นเก็งกำไรขึ้นกับมุมมองของนักลงทุน แต่ผู้บริหารไม่ได้เข้าไปเก็งกำไร 
“ผมพอใจการทำงานของ NNCL ส่วนใครจะมองเห็นหุ้นเก็งกำไร ขึ้นอยู่กับคนเล่น จริงๆ ราคาหุ้น NNCL ค่อนข้างต่ำ เท่าที่ดูคุณทวีฉัตรพอใจที่เข้ามาถือหุ้นใหญ่และมีสิทธิส่งตัวแทนเป็นกรรมการ แต่ตอนนี้ยังไม่ได้แสดงความประสงค์นี้” กรรมการผู้จัดการ กล่าว 
นายทวีฉัตร กล่าวว่า ถือหุ้น NNCL มานานแล้ว เพราะมั่นใจผลประกอบการและแผนธุรกิจของบริษัท โดยในปีนี้ถ้าน้ำไม่ท่วมผลประกอบการก็น่าจะออกมาดี ส่วนจะเข้าไปซื้อหุ้นเพิ่มหรือไม่นั้นตอบไม่ได้ ขึ้นอยู่กับความเหมาะสมของราคา และยืนยันว่าจะไม่ส่งตัวแทนเข้าไปนั่งเป็นกรรมการบริษัท
ด้านราคาหุ้น NNCL ปรับตัวรับข่าวนี้ ปิด 1.77 บาท เพิ่มขึ้น 0.06 บาท มูลค่าซื้อขาย 24.02 ล้านบาท
นายพลสิทธิ ภูมิวสนะ กรรมการ อควาคอร์ปอเรชั่น (AQUA) รายงาน ขายหุ้น AQUA ทั้งหมด 7.79% 
ด้านบริษัท ไทรทอง พร๊อพเพอร์ตี้ ซื้อหุ้นบริษัท สยามเจเนอรัล แฟคตอริ่ง (SGF) จากนายทองไทร บูรพชัยศรี 11.68% ส่งผลให้บริษัท ไทรทอง ถือหุ้นเป็นเพิ่ม 12.49% ส่วนนายทองไทร หลังขายหุ้น ทำให้สัดส่วนถือหุ้นลดเหลือ 8.76% 
บริษัท เลียวไพรัตนวิสาหกิจ ของนายประชัย เลี่ยวไพรัตน์ ซื้อหุ้นทีพีไอโพลีนเพิ่มอีก 2.48% ทำให้สัดส่วนหุ้นเพิ่มเป็น 17.73%